12. schôdza NR SR - 17.deň - B. popoludní
Dátum: 2024-05-22
Poslanec: Pročko, Jozef (SLOVENSKO)
Druh vystúpenia: Vystúpenie v rozprave

52. Milé kolegyne, milí kolegovia, pán predsedajúci, došlo k zmene v druhom čítaní, pán Žiga, čo ste si, žiaľ, nevšimli, ale tak to sa dá ospravedlniť. A, viete, skracujete nám naše vystúpenia, skracujete rozpravy, nemáme možnosť vystupovať a aj takýmto spôsobom. Mne je ľúto, že aj pán Baláž teraz vzadu rozprával zrušte ich. Toto čo je ? To je strašné. Pán Baláž, nechajte nás rozprávať, prosím vás. Viete, ja si vážim to, čo ste urobili, aj tých onkopacientov, tu ale nechajte nás, prosím vás, rozprávať. Ak vám je, ak vám je ťažko, ak vám je ťažko, tak ale neskracujte nám rozpravy. Čiže, čiže... (Reakcia z pléna.) Ja rozprávam k tomu, čo sa tu stalo. Čiže došlo naozaj k tomu. My sme nemohli reagovať na pána ministra, ktorý vystúpil v záverečnom slove a rozprával tu veci, ktoré my sme nepovedali, dával nám do úst veci, ktoré sme nepovedali. Tak ja chcem povedať, že pán minister povedal, že roku 2016 to bolo okej. A kto to zmenil v roku 2016? Ktorá vládna koalícia to zmenila? Ale zmenila to super. Naozaj ja som, ja som za to, aby sa nerúbali tie stromy. Najprv ste teda, pán minister, hovorili, že to je kvôli medveďovi, ale táto mantra nevyšla, takže to ste dali potom na vyčistenie poľnohospodárskej pôdy, a sám ste priznali, že sa ide čistiť 200-tisíc, 200-tisíc hektárov sa ide čistiť. Tie hektáre nenarástli za... počas nášho pôsobenia ani od toho roku 2016. Je tu naozaj obrovské množstvo. A nie je pravda, už ste to počuli od pána Hlinu, že vyčistenie plochy je 3-tisíc, 3-tisíc euro a zisk je dvesto. No z tých plôch, ktoré zarástli a z tej drevnej hmoty a ja, a ja o tom niečo viem naozaj, vlastním aj les, vlastním aj trvalé trávnaté pozemky, je, je dobrý zisk. Nieže dobrý, je skvelý zisk. A zisk preto, lebo naozaj ideme rúbať stromy, ktoré majú vo výške 180 centimetrov, teda 130 centimetrov 60-centimetrový obvod. Pán minister, zavádzali ste a rozprávali ste o nás, že my bránime poľnohospodárom, aby mohli pestovať niečo na tej poľnohospodárskej pôde. Viete vôbec, čo je to poľnohospodárska pôda niektorí? Nebudem to tu rozširovať, ale naozaj každý by sa mal o to starať. Lenže predstavte si, že štát vyčistí 200-tisíc hektárov, zoberie z toho drevo, to drevo niekto niekde predá. A čo bude na tých pozemkoch? Čo sa tam bude diať, keď štát by mal teda tú pôdu, pôdu obhospodarovať? Myslíte si, že štát tam bude pestovať kravy? Bude tam pestovať ovce? Milí Slováci, v tomto zákone ide o tých 200-tisíc hektárov, ide o to, aby tí developeri mohli vypíliť stromy, ktoré majú hrúbku. Ja som naozaj bol a ja som si bol pozrieť tuná v Bratislave veci, ktoré sa budú, ktoré budú, ktoré chcú developeri využiť na stavbu. Tam je zisk, tam budú mať ušetrené. A pán Hlina neklamal, tam budú mať ušetrené milióny, milióny, ktoré, tie milióny môžu ísť mestám. Nie, my ušetríme týmto zákonom developerom! Tak aké to je slovenské? Slovenská národná strana ide obrať slovenských občanov a ide pridať developerom! Toto je to slovenské? Toto je to skvelé, čo idú urobiť? A ešte, opakujem ešte raz, 200-tisíc hektárov sa ide vyčistiť, lebo medveď, už nie medveď, lebo ho poľnohospodári, my musíme poľnohospodárom pomáhať, ako pán minister povedal, aby sme jedli naše paradajky, aby sme jedli naše jedlo. No myslíte si, že na trvale trávnatých pozemkov sa idú pestovať paradajky? Tam nemôžte pestovať paradajky. A to sú trvalé trávnaté porasty, to sú trvalé trávnaté porasty. Čiže ja súhlasím s kolegami, ktorí tu rozprávali, že naozaj toto nie je zákon, ktorý pomáha občanom Slovenskej republiky, a naozaj tie lesy a tie trvalé trávnaté pozemky sú zarastené niekoľko desiatok rokov. Áno, súhlasím, keď sú tam kroviny, šípky, trnky, tak to vyčistíte, musíte to vyčistiť. Ale my ideme rúbať lesy, my ideme rúbať stromy, ktoré tam narástli. Je smutné, že sa to nedá skontrolovať, priatelia. Nedá sa to skontrolovať, pretože predstavte si, vyrúbe, nejaký developer niečo vyrúbe alebo vyrúbe väčšie stromy, no jak to skontrolujete, keď, viete, oni rýchle to tam dajú preč tie korene. A jak vy skontrolujete, aké, aký ten strom bol v tej výške, akú mal, akú mal mieru? Viete, nemohli sme reagovať a nemôžme reagovať. Naozaj beriete nám čas a aj teraz, keď chceme vystúpiť a chceme Slovákom povedať, že tento zákon, veď to je naša, naše právo povedať, že tento zákon, a to je náš názor, celej opozície, nie je dobrý. Tento zákon nepomáha Slovákom, práve naopak, ide ich oberať o naše lesy. A chcem ešte povedať, že všade vo svete sa zalesňuje, všade vo svete zalesňujú plochy aj trvalé trávnaté plochy zalesňujú v čase ekologickej krízy. A my v čase ekologickej krízy ideme vyrúbať 200-tisíc hektárov. Prečo? Lebo medveďa? Lebo poľnohospodárom ideme pomôcť? Nie, to sú mantry. Ja vám chcem, milí Slováci, povedať, tento zákon vám vôbec nepomáha, ale tento zákon, 200-tisíc hektárov, ide vás obrať o drevnú plochu a o drevnú hmotu, ktorá buď pôjde na štiepku, alebo tie veľké, naozaj veľké stromy, ktoré sa budú rúbať, pôjdu tými vlakmi, na ktoré ste vy poukazovali, ktoré mi posielali ste mi, že pozri sa, kde idú tie vlaky, tak toto sa tu bude diať ďalej. Ďakujem veľmi pekne.